Tirsdag tidligt på aftenen blev fire livløse personer reddet ud af lastrummet på det polske fragtskib Corina, der lå til kaj i Hanstholm Havn. Siden afgik den ene af de fire ved døden, mens de tre fortsat var i livsfare, men onsdag morgen er de øvrige tilskadekomne uden for livsfare, oplyser vagtchefen ved Midt- og Vestjyllands Politi. Politiet sagde tirsdag aften, at de ikke vidste, hvordan eller hvorfor de fire personer var endt med at ligge livløse i lastrummet, men sagde, at man kunne forestille sig, at der har været iltmangel i lastrummet eller at lasten har udviklet en giftig gas. Arbejdstilsynet undersøgte skibet tirsdag aften og Midt- og Vestjyllands Politi regner med at deres foreløbige resultater vil blive lagt frem onsdag formiddag.
Arbejdstilsynet har været ombord på fragtskibet Corina i Hanstholm hvor en mand tirsdag aften mistede livet.